Lav et referat af nedenstående tekst:

Tekst:
Der er jubel i Jammerbugt Kommune, som i Finanslovsforslaget er blevet indstillet til at afprøve kunstig intelligens i planlægning, kortlægning og varsling af oversvømmelser i byer og landområder. Bliver forslaget vedtaget, får kommunen en bevilling på fem millioner kroner til projektet fra staten, der i alt har afsat 60 millioner kroner til såkaldte signaturprojekter, der skal få flere til at bruge nye teknologier og velfærdsløsninger i den offentlige service. - I Jammerbugt Kommune er vi stolte af, at vi er fundet ”tunge” nok til at udvikle et værktøj, som skal afprøve kunstig intelligens inden for netop klimaområdet. Det er helt i tråd med, at vi allerede er klimakommune, og derfor har ekstra fokus på klimavenlige løsninger, siger borgmester Mogens Christen Gade fra Venstre. Statiske klimakort erstattes ef dynamiske kort I dag bruger kommuner klimakort til at risikovurdere områder. Klimakortene fungerer fint – men et værktøj baseret på kunstig intelligens vil kunne gøre de statiske kort dynamiske og langt mere præcise. På den måde vil kortene kunne varsle om potentielle oversvømmelser i form af prognoser. Udviklingen af værktøjet vil blandt andet basere sig på datakilder som vejrudsigter, sensorer i vandløbene og droneoptagelser. Også registreringer af vinduesviskere på biler skal måle regnmængder i lokalområder og bidrage til udviklingen. - Det er en vigtig opgave i klimadagsordenen og i forhold til det ansvar, vi som kommune har. Vi glæder os til at igangsætte arbejdet, siger Morten Hedegaard, der er leder af Digitalisering, IT & Indkøb i Jammerbugt Kommune. Arbejdet løber over år 2021. Efter projektperioden skal værktøjet evalueres for at se, om det giver mening af bruge kunstig intelligens til at beregne vandmængder og varsling af oversvømmelser.

Referat:
Jammerbugt Kommune er i forslaget til Finansloven indstillet til en bevilling på fem millioner kroner. Penge, der skal bruges til at teste kunstig intelligens til planlægning og varsling af oversvømmelser.